It-Tielet Pitazz – Paragrafi 1141-1150 Filgħaxija, tani x'nifhem kemm jgħaddu malajr l-affarijiet ta' din id-dinja, u (kif) dak kollu li jidher kbir jgħib bħal duħħan, u lir-ruħ ma jagħtihiex liberta', imma jgħejjiha. Imbierka r-ruħ li dawn l-affarijiet tifhimhom u tmiss mal-art b'sieq waħda biss. Is-serħan tiegħi jinsab filli nkun magħquda miegħek; kull ħaġa oħra tgħajjini. O, kif inħossni li jiena fl-eżilju! Nista' nara li ħadd ma jifhem il-ħajja interjuri tiegħi. Inti biss tifhimni, Inti li tinsab moħbi ġewwa qalbi, imma xorta waħda Inti ħaj eternament. 4 ta' Ġunju. Illum il-Festa tal-Qalb Imqaddsa ta' Ġesu'. Waqt il-Quddiesa, ġejt mogħtija l-għarfien tal-Qalb ta' Ġesu' u n-natura tan-nar ta' mħabba li biha Hu jaqbad għalina u kif Hu Oċejan ta' Ħniena. Imbagħad smajt vuċi: Appostlu tal-ħniena Tiegħi, xandar lid-dinja kollha l-ħniena Tiegħi bla tarf. Tħallix id-diffikultajiet li tiltaqa' magħhom filwaqt li inti xxandar il-ħniena Tiegħi jaqtgħulek qalbek. Dawn id-diffikultajiet li qegħdin jaffettwawk hekk bl-ikrah hemm bżonnhom biex inti tkun tista' titqaddes u bħala sinjal li din l-opra hi Tiegħi. Binti, ikteb b'mod diliġenti kull sentenza li Jiena ngħidlek dwar il-ħniena Tiegħi, għaliex din hi maħsuba għal għadd kbir tal-erwieħ li għad jieħdu ħafna ġid spiritwali minnha. + Waqt l-Adorazzjoni l-Mulej tani għarfien iktar profond ta' affarijiet li għandhom x'jaqsmu ma' din l-opra. Illum, jiena tlabt il-maħfra tal-Mulej għall-offiżi kollha li saru fil-kunventi tagħna li minħabba fihom il-Qalb Divina Tiegħu qiegħda tbati. + 6 ta' Ġunju (1937). L-ewwel Ħadd tax-xahar. Illum jiena għamilt l-irtir tiegħi ta' kull xahar. Dawl mill-meditazzjoni ta' filgħodu: tagħmel x'tagħmel bija, Ġesu', jiena nħobbok dejjem għax jiena Tiegħek. Ma jimpurtax jekk Inti tħallinix hawnhekk jew tpoġġini x'imkien ieħor; jiena Tiegħek. Bi mħabba jiena nintelaq fid-digrieti l-iżjed għaqlin Tiegħek, O Alla, u r-rieda Tiegħek, O Mulej, hi l-ikel tiegħi ta' kuljum. Inti, li taf kull taħbita ta' qalbi, taf li hi tħabbat għalik biss, Ġesu' tiegħi. Xejn ma jista' jaqta' x-xewqa tiegħi għalik. Qiegħda mmut għalik, Ġesu'. Meta ser toħodni fil-għamara Tiegħek? (ara Ġw 14:1-3) L-ikbar midinbin għandhom ipoġġu l-fiduċja tagħhom fil-ħniena Tiegħi. Għandhom id-dritt qabel oħrajn li jafdaw fl-abbiss tal-ħniena Tiegħi. Binti, ikteb dwar il-ħniena Tiegħi lejn l-erwieħ itturmentati. Erwieħ li jirrikorru lejn il-ħniena Tiegħi Jiena nieħu gost bihom. Lil dawn l-erwieħ Jiena nagħtihom iktar grazzji milli huma jifilħu jitolbu. Ma nistax nikkastiga wkoll lill-ikbar midneb jekk hu jirrikorri lejn il-ħniena Tiegħi, imma għall-kuntrarju Jiena niġġustifikah fil-ħniena Tiegħi li hi bla tarf u li ħadd ma' jista jifhimha. Ikteb: qabel ma Jiena niġi bħal Imħallef ġust, l-ewwel niftaħ beraħ il-bieb tal-ħniena Tiegħi. Min ma jridx jgħaddi mill-bieb tal-ħniena Tiegħi ikollu jgħaddi mill-bieb tal-ġustizzja Tiegħi ... Meta darba ħassejtni mweġġgħa minħabba ċerta ħaġa u lmentajt mal-Mulej, Ġesu' wieġeb, Binti, għalfejn tagħti daqshekk importanza lit-tagħlim u t-tpaċpiċ tan-nies? Jiena nnifsi rrid ngħallmek; għalhekk nagħmel mod sabiex inti ma tkunx tista' tattendi għal dawn il-konferenzi. F'mument wieħed, Jiena jirnexxieli ngħarrfek iktar milli l-oħrajn jistgħu jakkwistaw matul ħafna snin ta' tħabrik. 20 ta' Ġunju (1937). Aħna nixbħu lil Alla l-iktar meta naħfru lill-proxxmu tagħna. Alla Hu Mħabba, Tjubija, u Ħniena ... Kull ruħ, u l-iktar ir-ruħ ta' kull reliġjuża, għandha tirrifletti l-ħniena Tiegħi. Qalbi qiegħda tfur bil-kompassjoni u bil-ħniena għal kulħadd. Il-qalb tal-maħbuba Tiegħi trid tixbaħ lil Tiegħi; mill-qalb tagħha trid toħroġ l-għajn tal-ħniena Tiegħi għall-erwieħ; jekk ma jkunx hekk Jiena ma nagħrafhiex bħala Tiegħi. + Diversi drabi, jiena tgħallimt kif xi reliġjużi jiddefendu l-glorja tagħhom stess bl-iskuża li għandhom premura għall-glorja ta' Alla, filwaqt li ma tkun xejn il-glorja ta' Alla, imma l-glorja tagħhom infushom. O Ġesu', kemm weġġgħetni din il-ħaġa! Liema sigrieti ser jikxef il-jum tal-ġudizzju Tiegħek! Kif jista' xi ħadd jisraq id-doni ta' Alla? Illum, jiena ħassejt ħafna niket minħabba ċerta persuna, li hi persuna lajka. Fuq il-bażi ta' verita' waħda, hija qalet ħafna affarijiet li ma kienux minnhom. U għax kulħadd emminhom u xterdu mad-dar kollha, x'ħin smajt dawn l-affarijiet, qalbi ħasset weġgħa. Kif jista' xi ħadd jabbuża b'dan il-mod mit-tjubija tal-oħrajn? Imma ddeċidejt li ma ngħid l-ebda kelma biex niddefendi ruħi u li nibda nuri iktar tjubija lejn dik il-persuna. Sirt konxja, iżda, li ma kellix saħħa biżżejjed biex nissaporti bil-kalma, għax il-ħaġa baqgħet sejra ġimgħat sħaħ. X'ħin rajt it-tempesta qiegħda timla u li r-riħ kien beda jtajjar ir-ramel preċiż f'għajnejja mort quddiem is-Sagrament Imqaddes u għidt lill-Mulej, "Mulej Ġesu', qiegħda nitolbok tagħtini s-saħħa tal-grazzja attwali Tiegħek, għax qiegħda nħoss li mhux ser jirnexxieli noħroġ ħajja minn din it-taqbida. Ipproteġini Int, Mulej!" Imbagħad smajt il-kliem, Tibżax, Jiena qiegħed miegħek. X'ħin ħallejt l-altar, paċi u qawwa straordinarja mlewli ruħi, u t-tempesta li kienet għaddejja laqtet ma' ruħi bħalma taħbat ma' blata; u r-ragħwa tat-tempesta waqa' fuq dawk li kienu bdewha. O, kemm Hu twajjeb il-Mulej, li jippremja lil kull wieħed u kull waħda skont ma huma jagħmlu! Kull ruħ għandha titlob għall-għajnuna tal-grazzja attwali, għax xi kultant il-grazzja ordinarja ma tkunx biżżejjed.
Djarju ta' Swor Fawstina – It-3 Pitazz (par.1141-1150)